Front ľavicovej mládeže

Front ľavicovej mládeže (FĽM), je politická organizácia, fungujúca od roku 2015 a v súčasnosti pôsobí po celom Slovensku.
Front ľavicovej mládeže sa hlási k politickej ľavici. Oficiálne je samostatným združením, ktoré nie je priamo naviazané na žiadnu politickú stranu. V praxi však úzko spolupracuje s mimoparlamentnou stranou Socialisti.sk, ktorej predsedom je spoluzakladateľ a dlhoročný predseda FĽM Artur Bekmatov, hoci jeho kandidatúru do NR SR na kandidátke Smeru-SD v roku 2023 FĽM nepodporil (pričom v týchto voľbách nevyjadril podporu ani inej strane).
História a aktivity.
Zakladajúci zjazd FĽM sa uskutočnil v roku 2015 v Banskej Bystrici na výročie Slovenského národného povstania. V rozhovore so zakladateľom FĽM Artur Bekmatov vyhlásil, že cieľom je vytvoriť "platformu pre aktivizmus mladých ľudí inklinujúcich k radikálnej ľavici". Ako občianske združenie bol Front zaregistrovaný v decembri 2016.
Antimilitarizmus.
Medzi výraznejšie aktivity patrila blokáda amerického vojenského konvoja, ktorý FĽM zvolal v roku 2015 pri obci Brodské. Neskôr FĽM organizoval protest v Bratislave proti členstvu SR v NATO. Predstavitelia FĽM sa spolu so stranami Vzdor-SP a KSS tiež zúčastnili protestu 17. novembra 2016 pred prezidentským palácom, ktorý skončil policajným zásahom. FĽM sa takisto pripojil k protestným hlasom proti podpísaniu dohody DCA medzi Slovenskom a USA v roku 2020, čo si všimli aj zahraniční pozorovatelia. V apríli 2023 sa FĽM pridal k vyše 60 komunistickým a socialistickým stranám a organizáciám celého sveta pod vyhlásenie mládežníckej organizácie Komunistickej strany Grécka, odsudzujúce ruskú inváziu na Ukrajinu.
21. októbra 2023 FĽM zorganizoval demonštráciu na podporu Palestíny v konflikte s Izraelom, ako reakciu na eskaláciu konfliktu po útoku hnutia Hamás na Izrael a následnej izraelskej invázii Pásma Gazy. Ďalšiu demonštráciu združenie usporiadalo 30. apríla 2024. 
Politická činnosť.
Od svojho vzniku Front ľavicovej mládeže pôvodne úzko spolupracoval s Komunistickou stranou Slovenska (za zachovania si formálnej nezávislosti), blízko mal takisto k ďalšej radikálne ľavicovej strane Vzdor – strana práce. Táto spolupráca vyvrcholila založením Socialistického frontu – spoločnej politickej platformy týchto dvoch strán a FĽM ako nestraníckej organizácie. V rámci tejto platformy mal FĽM zastúpenie aj na spoločnej kandidátke Vzdoru-SP a KSS vo voľbách do Európskeho parlamentu v roku 2019. To však bola posledná spolupráca medzi KSS a FĽM, v dôsledku pokračujúceho ideologického rozkolu, ktorý podľa Artura Bekmatova začal naberať na intenzite v čase prezidentských volieb. Dôsledkom bolo, že v nich KSS vyjadrila podporu národnokonzervatívne sa štylizujúcemu kandidátovi Štefanovi Harabinovi, kým FĽM (ako aj Vzdor-SP) sa zapojil do kampane ľavicového intelektuála Eduarda Chmelára. Po prezidentských voľbách Chmelár založil hnutie Socialisti.sk, na ktorých kandidátke predstavitelia FĽM kandidovali do NR SR v roku 2020; KSS v týchto voľbách prvý raz od svojho vzniku nekandidovala. Odvtedy spolupráca FĽM a strany Socialisti.sk pokračuje. V regionálnych voľbách 2022 sa o post predsedu Banskobystrického samosprávneho kraja uchádzal ako kandidát Socialistov vtedajší predseda FĽM Maroš Čupka. Ten ešte skôr na poste predsedu FĽM vystriedal Bekmatova po jeho zvolení za predsedu Socialistov. 
Vo voľbách do Európskeho parlamentu v roku 2024 viacerí členovia FĽM kandidujú na listine hnutia Socialisti.sk – podpredsedníčka Alexandra Aganbegović, tajomník Ľubomír Zeman, členka predsedníctva Sely Papan, ako aj obaja bývalí predsedovia FĽM Artur Bekmatov a Maroš Čupka.
Členstvo v organizáciách.
Front ľavicovej mládeže je slovenským členom European Left Youth Network – mládežníckej pracovnej skupiny Strany európskej ľavice. FĽM tiež spolupracuje so Svetovou federáciou demokratickej mládeže (WFDY) a 16 lokálnymi mládežníckymi organizáciami po celom svete. Taktiež udržiava užšie vzťahy s viedenskou mestskou stranou LINKS Wien.